
Naar jeg har ønsket at. samle de Indlæg, der ere frem- 
komne i Striden mellem Dr. Georg Brandes og mig, da er 
det ikke for yderligere at fortrædige min Modstander. Jeg 
har haft det mindre uædle Formaal at faae slaaet fast for 
Efterverdenen, at de skandaløse Beskyldninger, der af Dr. 
Br. have været rettede mod min afdøde Ven, ere fuldstændigt 
ubeføiede. Dette Formaal kunde ikke med Sikkerhed naaes 
ved at offentliggjøre nogle Indsigelser i Dagspressen. Frem- 
tidens Literærhistorikere have ingen Forpligtelse til at kjende 
eller tage Hensyn til saadanne, og derfor vilde den Mulighed 
ikke være udelukket, at de Angreb, der i Bladliteraturen 
have været rettede mod en afdød Forfatter, tilfældigt kunde 
falde i Hænderne paa en eller anden Fremtids-Literat og en- 
sidigt benyttes som Grundlag for en uretfærdig Dom, medens 
det Forsvar, der var blevet ført for den Afdøde, maaske slet 
ikke vilde komme til en senere Kritikers Kundskab. Naar 
derimod Striden kommer til at foreligge i Literaturen, 
er der større Sandsynlighed for, at dens endelige Resultat 
bliver Literaturhistoriens Eiendom*). — Men jeg har ogsaa 


*) I endnu høiere Grad faaer denne Betragtning Gyldighed, naar An* 
grebet er publiceret som selvstændigt Skrift eller i et Tidsskrift, 
medens Forsvaret kun er fremkommet i Dagspressen. Jeg burde 
derfor, da jeg for nogle Aar siden i „Dagens Nyheder* tilbageviste 
Prof. Nic. Bøghs Angreb paa H. C. Andersen (i Tidsskriftet „Museum*), 
have benyttet den samme Fremgangsmaade som nu, men dette stod 
mig ikke klart dengang. Jeg vil derfor nu søge at raade Bod paa 
min Forsømmelse ved at oplyse, at mine Forsvarsartikler for Andersen 
findes i det nævnte Blad for 20. Sept., 2. og 19. Okt. 1891. 

liaft en anden Bevæggrund til at udgive Stridens Indlæg 
samlede. Enhver vil kunne forstaa, at jeg ikke kan være 
tjent med, at en stor Del af „Politiken“s mange Læsere 
acqviescerer ved den Karakteristik, Dr. Brandes har givet 
af mig, men da de Nummere af „Nationaltidende 4 , som inde- 
holdt mine Artikler, hurtigt bleve udsolgte, var Adgangen til 
disse spærret eller i alt Fald vanskeliggjort for dem, der 
kunde ønske at kjende Angrebet og det, der havde for- 
anlediget det. Da det laa nær at antage, at min Modstander 
kunde føle sig forurettet, naar hans Artikler ikke bleve med- 
optagne i Samlingen, udbad jeg mig skriftligt af Dr. B. hans 
Samtykke til ogsaa at aftrykke hans Indlæg. 

Om han har haabet, at han — ved at nægte sin Til- 
ladelse hertil — skulde kunne nøde mig til at opgive min 
Plan, veed jeg ikke; muligvis har han — i rigtig Erkjendelse af, 
at hans mislykkede Forsøg paa at gjendrive mine Beskyld- 
ninger ikke tjener ham eller hans Sag til Ære — ment, at 
han stod sig bedst ved, at hans Artikler snarest muligt gik 
i Glemmebogen. Nok er det, at jeg gjennem hans juridiske 
Konsulent modtog et bestemt Forbud mod at aftrykke „Noget- 
somhelst af, hvad Dr. Brandes maatte have offentliggjort, som 
De (jeg) ikke uden Tilladelse fra Dr. Brandes ifølge Loven 
maatte være berettiget til at offentliggjøre*. 

Jeg er saaledes afskaaret fra at lade Dr. B.s Artikler 
aftrykke i deres Helhed; men Loven hjemler mig formentlig 
Ret til at aftrykke de Stykker, der have med Spørgsmaalet 
at gjøre, og det Øvrige, som er Sagen ganske uved- 
kommende, kan tildels uden Skade forbigaaes. Til Efter- 
retning for dem, der ønske at læse det Hele, anføres, at Ar- 
tiklerne findes i „Politiken* for d. 3die og d. 6te Decbr. 1895. 

Forsaavidt Nogen maatte mene, at jeg har gjort mig skyldig 
i Ubeskedenhed ved gjentagne Gange at optræde som Ander- 
sens Forsvarer, da har jeg dertil kun at bemærke: Jeg har 
følt det som min Pligt, og jeg har været glad ved at op- 
fylde den. Jeg hovmoder mig ikke ved at erklære, at der i 

den nuværende Generation ikke er nogensomhelst Anden, der 
besad Andersens Venskab, hans Tillid og Fortrolighed i den 
Grad som jeg, Ingen, der har kjendt ham saa godt som jeg, 
og Ingen, der skylder ham saa meget som jeg. Dette inde- 
holder for mig tilstrækkelig Ret til nu og fremdeles at træde 
i Skranken for ham, naar hans Eftermæle bliver Gjenstand 
for uretfærdige Angreb. 


Artiklen, med hvilken jeg aabnede Angrebet paa Dr. 
Brandes, findes i „Nationaltidende^ Morgennummer for 
d. 4. Novbr. f. A. og lyder saaledes: 

Af H. C. Andersens Liv. 

Under denne Overskrift fandtes for kort Tid siden (jeg 
troer den 10. Oktbr.) en længere Artikel i det bekjendte rus- 
siske Blad „Novoje Vremja". Hovedindholdet blev sendt mig 
i dansk Oversættelse med Anmodning om, at jeg vilde ud- 
tale mig angaaende de af Forfatteren, Hr. Tichanoff, publicerede 
Meddelelser om H. C. Andersen. Da jeg synes, at Sagen 
har nogen Interesse for det danske Publikum, skal jeg med 
Oversætterens Samtykke meddele Artiklen og derefter de Be- 
mærkninger, som jeg har tilstillet Hr. Emanuel Hansen i St. 
Petersborg. Hr. Tichanoff skriver: 

„I denne Sommer kom jeg til at tilbringe nogle Aftener 
sammen med den bekjendte danske Kritiker Georg Brandes. 
Hr. Brandes er, tiltrods for sin Alder, meget talende af 
sig og fører en meget fængslende Konversation. — Af hans 
Fortællinger tillader jeg mig her at anføre nogle Erindringer 
om den berømte danske Forfatter, Hans Christian Andersen, 
der er saa populær her i Ruland. 

Efter Brandes’s Ord udmærkede Andersen sig ikke ved 
nogen særlig sympathisk Karakter. Udgaaet fra en fattig og 

ubekjendt Familie, vaagede han strængt og skinsygt over sin 
Berømmelse, maaske endog for strængt og for skinsygt. Hvor- 
somhelst Andersen viste sig, var det næsten med en Fordring 
om, at hele Selskabets Opmærksomhed skulde være koncen- 
treret paa ham. Hans Ansigt formørkedes, og han blev 
gnaven, naar nogen Anden lagde Beslag paa Samtalen, og 
undertiden kunde han da paa en meget taktløs Maade er- 
indre om sin Nærværelse. Ved et Middagsselskab hos Etats- 
raad Collin kom saaledes engang Talen paa Ibsens nye Ar- 
beider. Andersen, der var tilstede, sad mørk og barsk paa 
sin Stol og saae med alt andet end venlige Blikke paa de 
Talende. Da saa en Dame, der sad ved Siden af ham, hen- 
vendte det Spørgsmaal til ham, hvad hans Mening var om 
den norske Dramatikers Arbeider, sagde Andersen ganske 
uventet og i en bidende Tone: „Siig mig, har De nogen- 
sinde hørt Tale om den berømte danske Digter Hans Chr. 
Andersens Værker 

Alle ved Bordet bleve meget ubehagelig berørte, og nu 
først faldt det dem ind, at Andersens Skaal endnu ikke var 
udbragt, uagtet Middagen nærmede sig sin Slutning. Uden 
en saadan Skaal kunde Andersen nemlig ikke holde ud at 
være i Middagsselskab. — 

Andersens 70-Aars Fødselsdag blev feiret med tilbørlig 
Pomp. Den gamle Digter modtog talløse Lykønskninger og 
endog Naadesbevisninger fra den kongelige Families Side. 
Der blev givet en Festmiddag for ham, men da Maaltidet var 
forbi, forlangte hans Huslæge, at han strax skulde tage hjem 
og hvile sig, idet han hævdede, at dette Overmaal af Indtryk 
kunde skade ham. Andersen, der i det Hele var ængstelig 
for sin Sundhed, og som havde Skræk for Døden, lystrede 
strax. Da han var kommen hjem og var bleven alene, fik 
han imidlertid et pludseligt Anfald af Melankoli; han kjedede 
sig, og antagelig var hans Trang til Hyldest endnu ikke helt 
tilfredsstillet. Han sendte saa sin Tjenestepige op til et ungt 

Menneske, han kjendte, og som boede en Etage høiere oppe i 
samme Hus, med Anmodning om at se ned til ham. Den 
unge Mand indfandt sig ogsaa ufortøvet. „Her kan De se", 
sagde Andersen grædefærdig til ham, „Jeg — Hans Christian 
Andersen — jeg — den store danske Digter — jeg sidder 
her ganske glemt og alene idag, da jeg fylder 70 Aar." Den 
unge Mand, der vidste Besked om alle de Ovationer, Andersen 
den Dag havde været Gjenstand for, stod ganske betuttet og 
vidste ikke, hvad han skulde svare. „Hør nu, min Ven," 
vedblev den gamle Mand i en grædende Tone, „gjør mig en 
Tjeneste. Gaa ned paa Gaden og spørg enhver Tigger, De 
møder, om han ikke har hørt Tale om Hans Christian 
Andersen. Siger han Ja, saa siig, at jeg ensomme gamle 
Mand vil være glad over at se ham hos .mig og modtage 
hans Lykønskning i Anledning af min Fødselsdag. Jeg tænker, 
at der skal findes en Del saadanne fattige Stakler, der kunde 
ønske at hilse paa mig." — Tiltrods for det Mærkelige i 
Andersens Kommission kunde det unge Menneske dog ikke 
nænne at sige Nei til den store Digters Anmodning, og en 
Time efter var Andersens Modtagelsesværelse stopfuldt af 
Tiggere og lurvetklædte Personer. De vare alle meget 
tilfredse med at skulle tilbringe Aftenen hos den berømte 
Digter, væsenligst rigtignok fordi de regnede paa et godt 
Traktement og maaske oven i Købet en lille Foræring. Ende- 
lig viste Andersen sig i egen Person for dem. 

„Goddag, mine Herrer," sagde han. „Jeg takker Dem 
mange Gange, fordi De kommer og besøger mig. — Men 
hvad er det? Her er jo hverken Vin eller noget Andet, jeg 
kan byde," faldt det ham lidt sent ind, og han befalede saa 
Pigen at bringe et stort Glas og en halv Flaske Champagne. 
Han lod selv Proppen knalde, skjænkede selv i, og med høit 
løftet Glas udtalte han høitideligt disse Ord: „Mine Herrer! 

lad os saa drikke en Skaal for den store danske Digter, Hans 
Christian Andersen." 

Dermed drak han ud, bukkede for Tiggerne og trak sig 
tilbage til sit Kabinet. Staklerne maatte derpaa, uden at 
have faaet Vaadt eller Tørt, gaa bort fra dette originale 
Gjæstebud. — 

Andersen ønskede altid, at Alle skulde tale godt om 
ham, og han gjorde sig Umage for at behage Alle. For at 
opnaa dette anvendte han en meget aparte Fremgangsmaade. 
Han nøiedes ikke med at indsmigre sig paa alle Maader hos 
den, han talte med, og at anslaa samme Tone som han, 
men i sin Iver for at være til Behag gik han endnu videre 
end den Anden. Saaledes havde han paa en eller anden 
Maade faaet den Idee, at Georg Brandes var en uforsonlig 
Fjende af Geistligheden, og da han en Gang traf den da 
endnu unge Kritiker, begyndte han pludselig, uden nogen- 
somhelst Anledning, at rive ned paa Præsterne. G. Brandes 
begyndte at tage til Gjenmæle og hævdede, at der mellem 
dem fandtes mange hæderlige og agtværdige Folk. „Hvad 
behager? " udbrød Andersen forbauset. „De tager Præsterne 
i Forsvar? Jeg havde dog hørt sige, at De ikke kunde døie 
dem alle tilhobe." — „Hvad er det dog for noget Passiar! 
Det er Løgn og Bagvaskelse," erklærede Brandes indigneret, 
„noget Lignende har jeg aldrig udtalt nogetsteds." — „Aa, 
men det er jo en helt anden Sag," bemærkede Andersen og 
udtalte sig videre om det samme Spørgsmaal, men nu i en 
helt anden Toneart. — 

Jo ældre Andersen blev, desto mere angst blev han for 
forskjellige ukjendte Fjender og navnlig for Døden. Han havde 
den Forestilling, at Alverden misundte ham hans enorme 
Berømmelse, og at der var Folk, som af saadan Mis- 
undelse vare rede til at ombringe ham. Som en Følge 
af denne Ængstelighed indtraf der en Gang en ganske pudsig 
Begivenhed, som kun kan forklares ved Gammelmands- 
Naivetet, thi efter Brandes’ Ord var Andersen ingenlunde ond 
eller helt hjerteløs. 

Det gik saaledes til, at nogle, af Andersen helt ukjendte 

Beundrere paa den danske 0 St. Thomas havde sendt ham 
en mægtig Krukke Syltetøi. Andersen holdt meget af søde 
Sager. Det smigrede ogsaa hans Forfængelighed, at der saa 
langt borte, hinsides Oceanet, fandtes Folk, som beundrede 
hans uvisnelige Talent; men samtidigt meldte der sig en 
skummel Forestilling, som ødelagde hans Glæde over Sylte- 
tøiet. „Sæt nu, at det Syltetøi var forgiftet." tænkte Andersen: 
„cm det nu ikke var Beundrere, men Misundere, der havde 
sendt mig den Foræring! Jeg kjender jo slet ikke det Navn, 
der staaer under det medfulgte Brev, og i de varme Lande 
tilberedes der jo forfærdelige Gifte. Hvad skal jeg gjøre?" 
— Andersen vilde gjerne delikatere sig, men han var bange 
for at smage paa det mystiske Syltetøi. „Stop! nu veed jeg, 
hvad jeg vil gjøre!" — Han tog saa lidt af Syltetøiet fra og 
sendte sin Pige med det til sin gode Veninde, Fru Collin. — 
„Dersom de spiser Syltetøiet der uden Skade for deres Sund- 
hed, saa kan jeg ogsaa give mig i Lag med det," tænkte 
han. 

Der gik to Dage. Fru Collin lod ikke høre fra sig, og 
i sin Utaalmodighed besluttede Andersen da selv at gaa hen 
og høre, om Alt var, som det skulde være. „Har hele Fa- 
milien det godt?" spurgte han Fru Collins Pige, der lukkede 
op. — „Jo!" svarede hun. — „Aha! saa de har det godt,“ 
sukkede Andersen lettet, men strax meldte der sig en ny 
Tvivl. Det kunde jo være, at de vare raske, fordi de slet 
ikke havde spist Syltetøiet endnu. — Han gik ind i Stuen. 
Værtinden blev, som altid, glad over at se denne kjære 
Gjæst. — Det skal bemærkes, at den Collinske Familie spil- 
lede en meget fremtrædende Rolle i Andersens Liv. Den 
havde optaget den ubekjendte, fattige Knøs, Hans Christian, 
i sit Skjød og opdraget ham, og samme Hans Christian gik 
ud fra den som den allerede navnkundige Andersen. 

„Naa, Fru Collin, hvorledes har De det ?“ sagde Andersen 
indsmigrende og anstrængte sig for at opdage en eller anden 
Forandring ved den hæderlige gamle Dame. 

— „Tak, Andersen, udmærket/ svarede hun og be- 

gyndte at tale om et eller andet aktuelt Emne. — „Hvorfor 
mon hun ikke siger noget om Syltetøiet?** tænkte Andersen, 
og han begyndte nu at faae en Mistanke om, at de ikke 
havde faaet det. Tilsidst kunde han ikke bare sig. men 
spurgte: „Siig mig, har De faaet min lille Foræring? ** 

— „Aa, Syltetøiet, mener De? Javist har jeg faaet det. 
Mange Tak!" svarede Fru Collin og fortsatte Samtalen. 

— „Faaet det, har hun, det er godt nok; men har hun 
ogsaa smagt paa det?" tænkte Andersen. 

— „Men siig mig . . . Hvad syntes De om det . . . 
smagte det godt?" fortsatte han sit Forhør. 

— „Hvordan det smagte? Det veed jeg virkelig ikke. 
Jeg gav Børnene det" — — Ny Vanskelighed. 

— „Men spiste Børnene det?" trængte Andersen paa. 
— Der blev forhørt desangaaende. Det viste sig, at de havde 
spist det helt op. 

— „Og de ere ganske raske?" 

— „Jo Tak," svarede Fru Collin. 

— „Aa Gud ske Lov!" sukkede den gamle Digter lettet 
og beredte sig paa staaende Fod til at gaa hjem for at give 
sig i Lag med Syltetøiet. 

— „Men hvorfor var De saa optaget af det?" spurgte 
Fru Collin. — Den gamle Mand fortalte saa ganske oprigtigt 
og naivt om sine Tvivl og Ængstelser og var yderst forbauset 
over, at ikke ogsaa hun var henrykt over hans Opfindsomhed 
med Hensyn til at beskytte sin dyrebare Person og over den 
sindrigt udtænkte Syltetøisprøve. — 

I hvilken Grad Andersen frygtede Døden, kan sluttes 
deraf, at der ikke blot i hans Sovekammer var fæstet en 
Redningsstige af Tovværk til Vinduet, men hver Nat, naar 
han lagde sig til Ro, anbragte han ved Hovedgjærdet en stor 
Karton, hvorpaa der var skrevet med store Bogstaver: „Jeg 
er ikke død. Det er kun en lethargisk Søvn, ikke Døden. 


Digitized by L^ooQle 



11 


Begrav mig ikke, førend Dødstegnene ere fuldstændigt til- 
stede." — 

Andersen var en gammel, barnløs Pebersvend og boede 
for sig selv. Hvor megen Poesi, hvor mange dybe Tanker 
er der ikke strøet omkring i hans dybsindige Eventyr! Hvor 
slugte vi dem ikke i vor Barndom, og hvor mild en Klang 
havde ikke Navnet Andersen, Navnet paa vor Yndlingsdigter, 
for os ! Hvor mange Millioner af Børn have ikke elsket denne 
høitbegavede Eventyrdigter, og neppe har noget af disse Børn 
kunnet tænke sig, at han ikke blot ikke holdt af, men endog 
næsten afskyede sine smaa Læsere! Ja, Andersen holdt ikke 
af Børn og havde ingen Anelse om, at han skrev just for dem 
— at han skyldte just dem sit mægtige Ry, et Ry, som 
endnu medens han levede skaffede ham en Mndestøtte — 
en rigtig Mindestøtte, fremstillet efter den talentfulde danske 
Billedhugger Saabyes Udkast og fordærvet af Andersen selv. 
Kunstneren havde fremstillet Andersen i en Eventyrfortællers 
rolige Stilling, siddende paa en Stol med to prægtige Smaa- 
fyre paa sine Knæ. Disse to Børn saae opmærksomt og 
ivrigt paa den Gamle, der fortalte dem Noget, ret som om 
de frygtede, at blot et eneste Ord af hans vidunderlige For- 
tælling skulde slippe fra dem. Men du store Gud hvor An- 
dersen blev oprørt over det Mindesmærke! „Hvorfor har De 
givet mig de to Smaafyre paa Knæet?" næsten skreg han til 
Billedhuggeren. „Troer De, jeg har skrevet mine Værker for 
dem? Jeg har skrevet dem for Voxne og ikke for Børn. 
Væk! Væk med dem! Kan De ikke anbringe voxne Tilhørere 
om mig, saa vil jeg heller være fri for nogen. Jeg vil heller 
være alene end sammen med disse Børn!" 

Saabye indrømmede, at det mindre vel lod sig gjøre at 
anbringe voxne Tilhørere eller maaske endog Tilhørerinder 
paa Andersens Skjød, og han Qernede de to prægtige smaa 
Skikkelser. Nu troner Andersen alene paa sit Monument, 
men Børnene, som stadigt læse hans Eventyr og elske dem 
saa høit, vide endnu ikke, at Forfatteren ikke holdt af dem. 

Lad dem saa længe som muligt forblive i Uvidenhed derom. 
Tal ikke til dem om, hvad Hr. Brandes fortalte mig. Jo 
senere de erfare, at ogsaa Solen har Pletter, desto bedre. 
Men til at tvivle paa Sandfærdigheden af, hvad Hr. Brandes 
berettede om sin store Landsmand, have vi ikke den ringeste 
Grund". 


Vlad. Tichanoff. 


I Anledning af denne Artikel sendte jeg nedenstaaende 
Brev til Hr. Em. Hansen: 

Høitærede Hr. Em. Hansen! 

Først maa jeg udtale min Beklagelse af, at en 

dansk Mand benytter sit Ophold i Udlandet til at sværte en 
navnkundig Landsmands Minde, og derefter skal jeg i al 
Korthed tage de Punkter frem, som forekomme mig at for- 
tjene et Dementi. Forinden blot en lille Bemærkning: En- 
hver, der har været sammen med G. Brandes i Selskabslivet, 
maa have lagt Mærke til den anmassende Maade, hvorpaa 
han søger at bemægtige sig Konversationen og gjøre sin egen 
Person til Centrum, navnlig i Damekredse. Derfor seer det 
dobbelt grimt ud, naar han fremstiller H. C. Andersens Svag- 
hed i denne Retning; det Exempel, han anfører fra et Sel- 
skab i mine Forældres Hus, er lavet og forvansket. Ander- 
sen kunde være skarp og bitter, men han var aldrig plump 
eller raa. 

Det er usandt, at Andersen fordrede, at hans Skaal blev 
drukket, og specielt ligger der Intet til Grund for denne Paa- 
stand, hvad den nævnte Leilighed angaaer. I den Collinske 
Familie blev Andersen overhovedet ikke forkjælet — aller- 
mindst paa den Maade. Jeg mindes ikke, at hans Skaal er 
bleven udbragt hyppigere end andre Gjæsters i mine For- 
ældres Hus, hvor han dog deltog i de fleste Selskaber. At 

den nævnte Skik fandt Sted i enkelte andre Familier, tør jeg 
ikke benægte. 

Hele den lange Historie om hans 70-Aars Fødselsdag er 
simpelthen Løgn fra Ende til anden. Der var ingen Fest- 
middag for Andersen den Dag. Han modtog Besøg af Kongen 
og Kronprinsen, blev feiret i sit Hjem af Mangfoldige og 
spiste til Middag hos Etatsraad Melchior. I hans Dagbog 
hedder det for denne Dag: „Meget træt kom jeg hjem, saa 

træt, at jeg ikke aabnede de Telegrammer, der endnu vare 
komne. Hvilken deilig, storartet Dag, og dog — hvor ynke- • 
ligt er mit Legeme til at bære al den Velsignelse fra Gud! 
Jeg kunde ikke sove, da jeg kom tilsengs, overvældet af 
Tanker og Taknemlighed/ — Den ligesaa ondsindede som 
løgnagtige Beretning vidner fra Først til Sidst om den 
fuldstændigste Mangel paa Kjendskab til Andersen. 

Det er usandt, at Andersen gjorde sig Umag for at be- 
hage Alle, og at han indsmigrede sig ved at snakke Folk efter 
Munden. En saadan Adfærd vilde da ogsaa staa i stærk 
Modstrid med det i Artiklen ovenfor Anførte om hans Gnaven- 
hed og Fordringsfuldhed. Han frygtede aldrig for at fastholde 
sine Anskuelser lige overfor Andres, men han havde ondt 
ved at forsvare sit Standpunkt ad logisk Vei og søgte gjerne 
at standse Diskussionen ved en eller anden Morsomhed eller 
Bitterhed. Samtalen mellem G. Brandes og Andersen om 
Præsterne har utvivlsomt aldrig fundet Sted saaledes som den 
er gjengivet eller blot paa en tilnærmelsesvis lignende Maade. 

Paafundet om hans Frygt for Døden og om den van- 
vittige Angst for at dræbes af Misundere er Pjank. Jeg min- 
des, at han i 1861, under vort Ophold i Bom, betoges af 
Frygt for, at Tiggeren Beppo vilde myrde ham, fordi A. 
havde omtalt ham i „Improvisatoren", og at denne Angst var 
medvirkende Grund til, at han forlod Rom. Det var Bjøm- 
son, der ved en uforsigtig Yttring havde fremkaldt denne 
taabelige Frygt. Ellers havde Andersen ikke større Skræk 

for Døden, end de fleste Mennesker have. Derimod skal det 
indrømmes, at han slet ikke kunde beherske sin Fantasi, 
naar han f. Ex. blev stukket af en Myg, slikket paa Haanden 
af en Hund o. Lign. I saadanne Tilfælde kunde han udmale 
sig de værste Følger. 

Hele den langt udtværede Syltetøis-Historie er i sine 
Enkeltheder lavet og tilmed daarligt lavet. Skjøndt jeg selv 
skal have spist Syltetøiet, troer jeg ikke et Ord af det Hele. 
Har Andersen gjort noget Lignende som det, der berettes, 
* saa har det kun været et uskyldigt, spøgefuldt Indfald af 
ham. Saadant kunde han undertiden finde paa, og da morede 
han sig selv meget derover. At han for Alvor kunde have 
begaaet en Lumpenhed som den skildrede og derved udsat 
min Moder, som han elskede saa høit, for Fare, kan intet 
fornuftigt Menneske tro, og Forsøget paa at bilde Verden det 
ind er enten gemen Bagvaskelse eller sladderagtigt Pjat. Det 
nytter ikke at strø Sukker paa ved at forklare den ham paa- 
løiede Adfærd som Gammelmandsnaivetet. 

Der fandtes hverken Tovstige eller andre Redningsappa- 
rater i Andersens Sovekammer eller i andre af hans Væreler. 
Historien om den „store Karton" reducerer sig til, at han i 
sin pure Ungdom nærede Frygt for at blive levende begravet, 
og at han derfor havde én lille Seddel med Ordene: „Jeg er 
skindød" liggende paa sit Natbord. Han var senere selv 
meget „forgrint" over denne Forsigtigheds-Foranstaltning. 

Naar Hr. Tichanoff slutter sin Beretning med de Ord, at 
„til at tvivle paa Sandfærdigheden af, hvad Hr. Brandes be- 
rettede om sin store Landsmand, have vi ikke den ringeste 
Grund," saa vil det sikkert nu erkjendes, maaske ogsaa af Hr. 
Tichanoff, at der fremtidigt er al mulig Grund til at betvivle 
Sandfærdigheden af Hr. Brandes’ Beretninger. 

Dr. G. Brandes har udtalt, at han ikke følte Sympathi 
for Andersens Karakter. Det er meget forstaaeligt, men det 
er hverken til Ære for Dr. Br. eller til Skam for H. C. 
Andersen. 

Dette maa være tilstrækkeligt. Om den afslørede Bunke 
Løgn er fabrikeret af en Dansk eller af en Russer, bliver det 
ikke min Sag at afgjøre. — De maa benytte mine Udtalelser 
som De vil. . . . Jeg formoder, at De lader ovenstaaende 
Brev offentliggjøre i det russiske Blad. 

Deres ærbødige 

Jonas Collin. 


Som Svar herpaa fremkom Dr. Brandes med sin Artikel 
i „Politiken* af 3. Dec. underoverskriften: Novoje Vremja 
og Nationaltidende. — Den indledes med nogle trivielle 
Bemærkninger om, hvorledes Hadet virker paa de forskjellige 
Hjerner, hvorefter Dr. B. fortsætter: 


. ... „En af Behagelighederne ved at vende tilbage til Dan« 
mark fra et Ophold i Udlandet er den, at der altid ligger en 
eller anden lille overgemt Ondskab og venter paa En, hvor 
kort eller hvor længe man har været borte. Saaledes præ« 
senteres der mig ved min Tilbagekomst efter et Ophold i 
England en mægtig Klump Uartigheder og Injurier som Gan« 
didat Jonas Collin har lagt fra sig i Nationaltidende for den 
4de Novbr. 

Jeg var (som altid) forberedt paa at forefinde noget Saa« 
dant ved min Hjemkomst. Det Meddelelsesmiddel, der i vort 
Samfund næsten er hævet til en Institution, havde røbet mig r 
at der forelaa noget Friskt. Det gaar rimeligvis adskillige 
offenlige Personligheder i Danmark som mig, at de Aaret rundt 
bombarderes med anonyme Breve, der ikke netop indeholder 
Smigrerier. Jeg for min Del aabner aldrig i Udlandet et Brev 
med danske Frimærker, hvis Haandskrift jeg ikke kender, 
uden at forudse Anonymiteten og Indholdet. Og saaledes fik 
jeg da ogsaa i London adskillige Breve, der bragte Hilsen fra 

Fædrelandet. Blot man aabner saadan et og læser: „Slyngel! 
Kæltring!" eller — med det fortrolige, saa forfriskende Du 

— „Din Slyngel! din Løgner! din Tyveknægt! Nu har Du 
da løjet igen osv." — det er midt i Udlændigheden som en 
Duft fra Kjøbenhavns Gader og Gyder. Som sagt de anonyme 
Breve — denne Skønhedsplet paa den danske Folkekarakter 

— havde forberedt mig paa Nationaltidendes sidste Retfær- 
dighedshandling overfor mig. 

Anledningen er den mest barokke. Det synes, som om 
en russisk Føljetonist i Novoje Vremja for 10. Oktober 
har fortalt nogle Anekdoter om H. C. Andersen, som han 
skal paastaa at have hørt af mig engang i Sommer. Det er 
i den Anledning, at Cand. Collin indrykker en Artikel paa 
halvfemte Hundrede Linjer og vælter sig over mig med Ud- 
tryk som simpelthen Løgn fra Ende til anden, gemen 
Bagvaskelse eller sladderagtigt Pjat og lignende. 

Jeg har aldrig set det paagældende Blad og har ingen 
Anelse om, hvad der staar deri, eller om det er rigtigt gen- 
givet paa Dansk. At det ikke er for at komme den russiske 
Forfatter tillivs, at Cand. Collin fremfører sine Udgydelser, 
forstaar sig af sig selv. Men nu véd vel i vore Dage Enhver, 
selv om han kun besidder det Minimum af literær Dannelse, 
der kan tillægges Hr. Collin, at en Forfatter intetsomhelst An- 
svar har for, hvad der af Andre skrives om ham eller af 
Andre lægges ham i Munden. Man maa altsaa være over- 
maade forlegen for en Anledning til at skælde mig ud, naar 
man skal finde den i en af en Anden undertegnet Artikel i 
en russisk Avis. Danske Læsere véd, at hvis jeg har Lyst 
og Vilje til at skrive noget om H. C. Andersen, saa kan jeg 
skrive det selv og saa skriver jeg det selv, det bliver da, 
som jeg vil have det sagt, og jeg behøver dertil ingen 
Russer.*) Des kosteligere er denne patetiske Indledning af 
Cand. Collin: 


•) Rigtigt. Men da det efter Hr. B.s egen Paastand fritager ham for 

Først maa jeg udtale min Beklagelse af, at en dansk Mand benytter 
sit Ophold i Udlandet til at sværte en navnkundig Landsmands Minde. 

Denne Tanke, at jeg skulde have benyttet et Ophold i 
Finland i Sommer til at sværte den for mere end tyve Aar 
siden afdøde H. C. Andersen, er paa én Gang saa fantastisk 
og saa — skal vi sige blød, at den kun kan opstaa i sær- 
egent præparerede Hjærner. Jeg tør uden Overdrivelse sige, 
at jeg i Reglen *) benytter mit Ophold i Udlandet til noget 
Bedre. “ Efter et Stykke Nonsens følger saa: 

„Lige derunder skriver Gand. Collin: 

Enhver, der har været sammen med G. Brandes i Selskabslivet, maa 
have lagt Mærke til den anmassende Maade, hvorpaa han søger at be- 
mægtige sig Konversationen og gjøre sin egen Person til Centrum, navnlig 
i Damekredse. 

Her paatrænger sig en Bemærkning, ikke med Hensyn 
til Hr. Collin, . . . men med Hensyn til Nationaltidendes Redak- 
tion. Der sidder dog vel ikke lutter Bøller i den, og der 
findes dog vel blandt Bladets Publikum en Del Læsere, som 
ikke er Pøbel. Hvorledes forsvarer da Redaktionen at op- 
tage Sligt, og for hvem skrives det? Mon for andre end dem, 
der er bievne saa gennemfanatiserede ved al den Pøbelagtig- 
hed, de Tiaar efter Tiaar i Træk har læst om Undertegnede, 
at de finder alle Midler gode? Maatte jeg give National- 
tidende og dens Aandsbeslægtede et Raad, saa er det, at 
de nu skulde tage Reb i Sejlene med Hensyn til deres An- 
greb paa mig. Den danske Presse havde efter J. P. Jacob- 


Ansvaret, naar han kan faae en Anden til at undertegne Artiklen, 
saa kan det undertiden være godt for ham at have en „Russer* ved 
Haanden. J. C. 

*) Den beskedne Form, hvorunder denne Tilstaaelse serveres, bør ikke 
gaa upaaagtet hen. Det ligner nemlig slet ikke Dr. B. at være be- 
skeden eller at indrømme, at han har begaaet en uværdig Handling. 
Men her erkjender han jo selv, at han kun „i Reglen* benytter 
sine Ophold i Udlandet til noget Bedre end at sværte sine afdøde 
Landsmænd. Hans Forsikkring om, at dette ikke er en Overdrivelse, 
troer jeg paa. J. C. 

sens Død ingen Ære af den Maade, den havde behandlet ham 
paa, mens han var i Live; den vil i Tiden have endnu mindre 
at rose sig af med Hensyn til dens Holdning overfor mig. 
De kjøbenhavnske Aviser skulde for deres egen Skyld nu paa« 
lægge sig en vis Moderation". 

. . . [indeholder blot lidt yderligere Martyrhyl, der ikke har det 
Mindste med Sagen at gjøre] . . . 

„Nationaltidende optog i sin Tid en lang Række mere 
velmente end velskrevne Beskyldninger imod mig efter en Bog 
Entartung af den som Digter og Kritiker lige distingverede 
Tysker Hr. Nordau. Han sagde bl. a. om mig, at hvis danske 
Forældre vidste, hvad det var, jeg lærte deres Børn paa Uni- 
versitetet, saa vilde de slaa mig ihjel paa Gaden. Forudsæt- 
ningen, at Forældre i Kjøbenhavn endnu efter nogle og tyve 
Aars Forløb ikke skulde vide, hvad jeg har lært paa Universitetet, 
tilmed i offenlige Foredrag, der næsten alle foreligger trykte, 
var opfunden uden egenlig dæmonisk Snildhed. Men det var 
i ethvert Tilfælde en ganske frejdig og direkte Opfordring til 
Mord. Det havde klædt Nationaltidende, om den ved Siden 
af den begejstrede Tilslutning havde taget en lille Smule Af- 
stand fra Hr. Nordau, og ganske saaledes havde det klædt den 
at tage en Smule Afstand fra Hr. Collin. 

Det forstaar sig af sig selv, at overfor en Mand som mig 
har i Danmark enhver Vandrotte frit Bid og enhver Skidt- 
mads frit Slag. Derom finder aldeles ingen Uenighed Sted 
mellem Nationaltidende og mig. Tværtimod, derom er vi 
enige : 

Saa var det altid Sæd i gamle Danmark, 

Jeg ser i Aanden: Saadan vil det blive. 

Men det vilde undertiden være klogt at tage Afstand fra 
den i Øjeblikket fungerende Vandrotte eller Skidtmas. Som 
sagt, for Nationaltidendes egen Skyld! Mig er det ganske 
det Samme. 

Jeg tilbragte i Sommer en Maanedstid i Rauha i Finland. 

Allerede før min Ankomst henvendte en der boende russisk 
Journalist sig til russiske Venner af mig, der opholdt sig i 
Rauha for at blive mig forestilt. Disse, som kendte min Ulyst 
til at lade mig interviewe, erklærede ham, at jeg kom til 
Finland for at hvile ud, ikke ønskede at udtale mig om Lite- 
ratur osv. Ikke desmindre gjorde han efter nogen Tids For- 
løb mit Bekendtskab, skønt han ikke hørte til vor Kres og 
aldrig spiste ved vort Bord. Han var en elskværdig, god- 
lidende Mand, var som de fleste russiske Forfattere og Jour- 
nalister i ikke ringe Pengeforlegenhed og gik derfor stadig 
paa Jagt efter Stof til en Føljeton. Han havde hørt mig 
holde Foredrag i Petersborg og var mig, saavidt jeg kunde 
se, oprigtigt hengiven. Han var Medarbejder af Novoje 
Vremja og vilde absolut sende Bladet en Føljeton til min 
Forherligelse, af hvilken han en Dag forelæste Selskabet et 
Stykke. Den var holdt i meget høje Toner. Jeg sagde ham 
forud, at han aldrig i Verden vilde faa en Linie deraf ind i 
sit Blad, der i 8 Aar havde forfulgt mig med overordenlig 
Konsekvens, nærmest fordi jeg i min Bog om Rusland havde 
stemplet Føljetonredaktørens Holdning overfor mig, som den 
fortjente. Han vilde ikke tro mig og paastod, man gav ham 
aldrig en Føljeton tilbage. Ikke desmindre fik jeg Ret. Re- 
daktionen har slettet Alt, hvad der stod om mig i hans Ar- 
tikel. i Stedet indledet med et Par flove Linjer af egen Op- 
findelse, og Forfatteren har da formodenlig for ej at gaa glip 
af sit Honorar udfyldt Lakunen med en Del vidtløftigt og ud- 
tværet fortalte Anekdoter om H. C. Andersen, hvis Navn jo 
næsten er det eneste i Rusland kendte danske Navn, som 
Hjemmel for hvilke han har paaberaabt sig mig. 

Jeg for min Del har intetsomhelst fortalt ham om Ander- 
sen, ligesom jeg overhovedet aldrig har talt alene med ham; 
men jeg mindes, at jeg en Dag i Avgust ved Middagsbordet 
paa Verandaen talte vel 10 Minutter om Andersen. Den 
russiske Skribent, som havde rejst sig fra sit Bord, lyttede 
til. Hvad jeg fortalte, var selvfølgelig sandt. Maaden, hvor- 

paa det er gengivet, er i det Hele nogenlunde korrekt, skønt 
den viser, at Forfatteren mangler Finhed og ikke har opfattet 
den psykologiske Pointe. 

Jeg fortalte i denne ganske private Kreds , hvorledes 
Andersen, da han paa sin 70-aarige Fødselsdag var kommen 
hjem fra et Middagsselskab, sendte Bud op til et ungt Menneske, 
han kendte, i det Hus, han beboede, bad ham gaa ned paa 
Gaden og hente sig tilfældigt Forbigaaende op, og saa drak 
sin egen Skaal i en halv Flaske Champagne, mens de Andre 
stod med tørre Munde. Anekdoten er udtværet, men i det 
Hele rigtigt genfortalt i den Oversættelse fra Russisk, Cand. 
Collin præsenterer. Han tilføjer om den: 

Hele den lange Historie om hans 70-Aars Fødselsdag er simpelthen 
Løgn fra Ende til anden . . . Hele den lige saa ondsindede som løgnag- 
tige Beretning vidner fra først til sidst om den fuldstændigste Mangel paa 
Kjendskab til Andersen. 

Det, som her alene er interessant, er Dementiets Fræk- 
hed. Historien blev mig, og ikke mig alene, i hine Dage for- 
talt af selve den unge Mand, efter hvem H. C. Andersen 
sendte Bud; han lever endnu og er en vel ansét Skolebestyrer 
her i Kjøbenhavn. I Fald jeg havde været i hans Sted og 
sét Nationaltidende for 4. November, saa vilde jeg for min 
Del have betragtet det som en Æressag at bevidne Fortællin- 
gens Sandhed. Jeg vil tro, at han ikke har sét de Collin’ske 
Udgydelser. 

Om en anden Anekdote skriver Cand. Collin: 

Samtalen mellem G. Brandes og Andersen om Præsterne har utvivl- 
somt aldrig fundet Sted, saaledes som den er gengivet eller blot paa en 
tilnærmelsesvis lignende Maade. 

Hertil er at svare, at Samtalen fandt Sted i mine For- 
ældres Dagligstue og i alt Væsenligt aldeles, som den er gen- 
given. Det Kuriøse ved Beskyldningen for Løgnagtighed her, 
er den Mine af Alvidenhed og Allestedsnærværelse, den skri- 
vende Herre giver sig, naar Talen er om Andersen." .... 

— „Saa følger en Historie om, hvorledes Andersen en Dag, 

da han havde faaet Syltetøj sendt til Foræring fra Vestindien, 
blev greben af en Uro, for at Gaven kunde komme fra Nogen, 
der af Misundelse vilde tage ham af Dage med Gift. Han 
sendte da en Prøve af Syltetøjet som Foræring til en Familie, 
hvori han kom, for at se, hvordan man der befandt sig efter 
Nydelsen, og blev beroliget, da alle befandt sig vel. Jeg for 
min Del har ikke nævnt noget Navn paa Familien, der mod- 
tog Syltetøjet; den russiske Forfatter har tilføjet Navnet 
Collin, vel som det Navn der i alle Bøger om Andersen er 
klistret op ad hans. Historien er i Gengivelsen bleven svært 
lang, men er i det Hele rigtig fortalt, skønt Pointen er mis- 
forstaaet. 

Naar nu Cand. Collin i den Anledning giver sig til at 
skrige: „enten gemen Bagvaskelse eller sladderagtigt Pjat", 
„den Andersen paaløjede Adfærd" og mere af samme Sur- 
dejg, saa forsømmer han her paany en Anledning til at vise 
den beskedne Ynde, hvormed han tumler sig i Selskabslivet, 
„navnlig i Dameselskab". 

Historien er mig fortalt af H. C. Andersen selv i hans 
Lejlighed paa Kongens Nytorv, og den morede mig i sin Tid 
ved den Naivetet, hvormed han gav sig til Pris. Men der 
lurede jo i hans Sjæl bag Angsten for at blive forgivet en 
Art Vished om den næsten vanvittige Urimelighed af Angsten, 
saa han indsaa ret vel, at han ved Tilsendelsen af Syltetøjet 
ikke udsatte sine Venner for ringeste Fare, paa samme Tid 
som han naivt sikrede sig selv.*) 

Da Historien er fortalt mig af selve Andersen, **) er den 
jo paalidelig nok. At den ikke engang er usandsynlig, skønt 
sand, viser følgende Citat af E. Collin’s Bog om H. C. Ander- 
sen S. 499: 

Et Eksempel paa denne mistænksomme Ængstelighed er følgende. 
I lang Tid fik han hver Formiddag hos os en Kop Salep; en Dag be- 


*) Sml. hermed Anekdoten som den er gjengivet i min første Artikel. 

J. C. 

**) Hr. Brandes husker vist feil. J. C. 

sørgede imod Sædvane Pigen dette i Køkkenet Men han var ikke at 
formaa til at røre det; han frygtede for, at Pigen kunde ude i Køkkenet 
have »taget feil af hvidt Sukker og Arsenik*. 

Endelig findes i den russiske Føljeton, atter udtværet 
men rigtig opfattet, en lille Anekdote om, at Andersen en 
Tid lang af Dødsfrygt laa med et Papir, hvorpaa der stod 
„Jeg er skindød* udenfor sin Seng. Russeren har gjort 
Papiret til „en stor Karton* og skriver, øjensynligt fordi jeg 
paa Fransk har gengivet skindød ved en sommeil léthargique , 
at der paa Kartonen stod „Det er kun en lethargisk Søvn, 
ikke Døden*. Hr. Collin protesterer som sædvanlig med 
Lidenskab. Den store Karton var „en lille Seddel*, kun „i 
sin pure Ungdom* var Andersen saaledes bange for 
Døden etc. 

I E. Collins Bog om H. C. Andersen staar imidlertid: 

Han havde ogsaa den let begribelige Ængstelighed med Hensyn til 
at blive levende begravet; men hans Sikkerhedsforanstaltning derimod var 
ganske ejendommelig. Han havde nemlig i lang Tid liggende paa sit Nat- 
bord en Seddel, hvorpaa stod skrevet: „Jeg er skindød!* 

Som man ser, jeg har kun citeret den Collinske Families 
egne Erklæringer.* . . . „Hr. Collin skriver: 

Dr. G. Brandes har udtalt, at han ikke følte Sympathi for Andersens 
Karakter. 

Jeg har aldrig udtalt saadan noget , dels fordi jeg 
aldrig vilde bruge Ordet Karakter om en Mand som Ander- 
sen, dels fordi jeg netop har næret megen Sympati for Ander- 
sen baade som Menneske og Digter. Dog dette er jo kun et 
Led blandt mange i al den uforskammede og uvederhæftige 
Passiar, som denne samme Hr. Collin har disket op med, og 
som han — det er Blomsten af det Hele — nu ogsaa har 
eksporteret til Rusland. Han har, meddeler han, tilsendt Hr. 
Emanuel Hansen i Petersborg sit Brev til Offenliggørelse der 
og slutter: 

Dette maa være tilstrækkeligt. Om den afslørede Bunke Løgn er 
fabrikeret af en Dansk eller af en Russer, bliver det ikke min Sag at af- 


Digitized by 


Google 



23 


gjøre. — De maa benytte mine Udtalelser, som De vil Jeg for- 

moder, at De lader ovenstaaende Brev offenliggøre i det russiske Blad. 

Det er af sine Landsmænd, man skal have det. Et Barn 
kan jo begribe, at Russeren ikke havde nogen Interesse af 
at lyve Andersen paa. Cand. Collin besørger altsaa mig 
stemplet som Løgner for det russiske Publikum — paa Grund- 
lag af det giftige Vaas. han har sammensmurt. Og langt fra 
at dette skulde skade ham i det danske Publikums Øjne, op- 
naar denne stakkels manuskriptsamlende Literatus rimeligvis 
Anseelse derved — som Fædrelandsforsvarer." 

Georg Brandes. 


Jeg fik denne Artikel tilsendt til Lerchenborg d. 4. Dec. og 
afsendte Dagen efter mit Svar, som blev optaget i „National- 
tidende^ Aftennummer d. 7. Dec. Forinden min Artikel 
aftrykkes her, maa jeg dog gjøre Rede for et lille Mellemspil. 
Dr. Brandes havde, som ovenfor viist, i sit Svar haft den næsten 
utrolige Dristighed at fastholde Rigtigheden af sin Beretning 
om Andersens 70-Aars Fødselsdag, han havde endog været 
dumdristig nok til at sige, at Historien selvfølgelig var 
sand, og han havde — skal man kalde det Dumhed, Fræk- 
hed eller Vanvid — kaldt Hr. Skolebestyrer J. Krohn frem 
som Vidne! Ja saa vidt gik han, at han beskyldte Hr. Krohn 
for at være Fader til Løgnehistorien, og bebreidede ham, at 
han ikke havde anseet det for „en Æressag at bevidne dens 
Sandhed 44 . Dette taler ikke til Gunst for Dr. B.s Begreb om 
Æressager. 

Saa skete det, som burde og maatte ske. I „National- 
tidende “s Aftennummer for d. 5. Dec. fremkom nedenstaaende 
Erklæring fra Hr. Skolebestyrer Krohn: 

Dr. G-eorg Brandes’ Vederhæftighed. 

Redaktionen har modtaget Følgende, som den meddeler 
uden nogen som helst Kommentar: 

I en Artikel af Dr. phil. G. Brandes i „Politiken" for 
3. December betegnes jeg som Ophavsmand til en Beretning 
om, hvorledes H. G. Andersen paa sin 70-aarige Fødsels- 
dag, da han var kommen hjem fra Middagsselskabet for ham, 
lod hente tilfældigt Forbigaaende op fra Gaden og saa drak 
sin egen Skaal i en halv Flaske Champagne, medens de 
Andre Intet fik. 

Her maa foreligge en Feiltagelse; thi, hvad jeg oplevede 
hin Dag, var Følgende : Efter Festforestillingen paa det konge- 
lige Teater gik jeg hen til Andersen dels for efter Løfte at 
fortælle ham om Forestillingen, dels for at se, hvorledes han, 
som da var svag, havde overstaaet Dagen. Jeg traf ham lige 
hjemkommen fra Selskabet, træt men meget glad. Han for- 
talte en lille Tid fornøiet om al den Hyldest, han havde 
modtaget; derpaa sagde han, at han havde en halv Flaske 
Champagne, som skulde tømmes i Dagens Anledning, og be- 
gav sig ind til de Frøkener, hos hvem han boede. Inde hos 
dem blev da Champagnen drukket af Frøkenerne, Andersen 
og mig, og Pigen blev efter Andersens Ønske kaldt ind og 
fik ogsaa noget. Efter at Andersen en Tid havde siddet i 
vor beskedne Kreds, trak han sig tilbage for at gaa til Ro. 

Andet oplevede jeg ikke, og Andet har jeg aldrig nogen 
Sinde fortalt om denne Aften, som havde et eget, høitideligt 
Præg for mig. 

Den 5. Decbr. 1895. 

J. Krohn. 


Dr. Brandes gik ikke i frivillig Landflygtighed efter denne 
Erklæring. Han nøiedes med at gaa op paa „Politiken"s 
Kontor og indlevere en Artikel, der Dagen efter (d. 6.) 
fandtes i Bladets Spalter underoverskriften „Højtidelighed 
og Komik". Dette Svar er et rent Selvmord. Det er tillige 
et af de interessanteste Bidrag, der endnu foreligger, til en 

Karakteristik af Doktoren. Da jeg er forhindret i at aftrykke 
det in extenso, skal jeg kun citere Slutningen. Den lyder 
saaledes: 

.... „Hr. Krohns Hukommelse skuffer ham mærkværdigt. 
Hvad der virkelig er foregaaet, skal jeg lade usagt, da jeg 
ikke var tilstede. Men hvad Hr. Krohn i sin Tid fortalte 
mig, husker jeg saare nøje; ellers havde jeg heller ikke 
appelleret til ham. Jeg husker hans Fortælling, hans Ansigts 
Udtryk under Fortællingen og hans hele forlete Mine. Intet 
er vissere, end at af „det højtidelige Præg" var der den Gang 
ikke Spor. Han havde rimeligvis det samme godmodige Syn 
som de fleste af os Yngre den Gang paa Andersens Svag- 
heder. men han havde et meget skarpt Blik paa disse Svag- 
heders komiske Side. *) Jeg hører ham endnu gengive Andersens 
Udbringelse af sin egen Skaal: „Længe leve den danske 

Digter H. C. Andersen!" og jeg husker ham fremhæve Ko- 
miken i, at ingen af de Tilstedeværende undtagen Andersen 
selv fik noget at drikke. 

Den lille vemodigt rørende Historie, som Anekdoten nu 
for ham har forvandlet sig til, og som der jo ikke er det 
ringeste mærkelige ved, vilde selvfølgelig aldrig være bleven 
i min Erindring. 

Det er bleven mig sagt, at Hr. Krohns Synsmaader og 
Sympatier er undergaaede betydelig Forandring siden hans 
unge Dage. Det synes, som om denne Forandring ogsaa har 
indvirket paa hans Erindring om Fortiden. 

f Georg Brandes." 


*) Dr. B. røber sig selv mod sin Villie: Finder han det komisk, at 
en af Sygdom dødsdømt, gammel, lidende Mand udbringer et 
„Længe leve! 14 for sig selv — nuvel, det maa blive den Herres 
egen Sag; men det stempler ham. 

Samme Dags Aften indeholdt „Nationaltidende* Følgende: 

Dr. Georg Brandes’ Vederhæftighed. 

I Sagen G. Brandes — H. C. Andersen er der indtruffet 
et Incident, som vi vel nok tør kalde enestaaende. Som vore 
Læsere erindre, stemplede Hr. Jonas Co llin for nogen Tid 
siden i dette Blad en ret maliciøs Historie om H. C. Andersen, 
som Dr. Georg Brandes havde fortalt en russisk Journalist, 
som ren og skjær Usandhed.*) 

Dr. G. Brandes har senere i „Politiken" i alt Væsentligt 
fastholdt Rigtigheden af Historien, og som sin Hjemmelsmand 
opgivet Skolebestyrer J. Krohn. 

I Gaarsnummeret af „Nationaltidende" oplyser imidlertid 
Hr. J. Krohn, at Hr. Brandes’ Gjengivelse af Historien paa 
alle de afgjørende Punkter er fuldstændig urigtig. Hvad gjør 
saa Dr. Brandes? 

Istedetfor at stikke den Berigtigelse i Lommen, som den 
af ham selv paaberaabte Hjemmelsmand for Hi- 
storien giver, fastholder han nok saa freidigt sin egen Version 
og lader tydeligt skinne igjennein, at naar Hr. Krohn nu ikke 
kan vedkjende sig den Gjengivelse af Historien, som Dr. 
Brandes har lagt ham i Munden, saa skyldes det forandrede 
Synsmaader og Sympathier hos Hr. Krohn. 

I den Anledning have vi modtaget følgende: 

Højstærede Hr. Redaktør! 

Vil De bevise mig den Tjeneste at give mig Plads i 
„Nationaltidende" for den Bemærkning, at jeg fastholder hvert 
Ord i min Erklæring fra i Gaar? 

Deres ærbødige 

J. Krohn. 


*) (Senere tilføiet Rettelse). Jeg brugte Betegnelsen „Løgn*. J. C. 

Om dette i psykologisk Henseende interessante Ordskifte 
vidste jeg Intet, da jeg den 5. Dec. fra Lerchenborg afsendte 
min ovenfor nævnte Artikel til „Nationaltidende". Den blev 
optaget i Aftennummeret den 7. Dec. og lyder saaledes: 


Dr. G. Brandes og H. G. Andersen. 

„Hr. Brandes er, tiltrods for sin 
Alder, en meget talende Mand* 4 . 

Tichanoff. 

Dr. Brandes har undertiden det Uheld, at det Meget, han 
siger, ikke siger Meget. Dette Uheld har paany ramt ham, 
denne Gang maaske værre end nogensinde før. Men hvor 
har han dog ogsaa snakket op ad Vægge og ned ad Stolper 
i „Politiken" for iforgaars. Han har selv en Gang sagt (jeg 
husker ikke, om det var til mig eller til en Anden): „Naar 
man taler saa meget som jeg, saa kommer man let til at 
sige noget „Sludder." Hvor sandt! Lad denne Selvbekjen- 
delse da tjene ham lidt til Undskyldning ved denne Leilighed, 
men helt bør han ikke slippe. 

Jeg begyndte næsten at blive bange for, at Dr. B. mod 
Sædvane vilde søge at tie den for ham saa forsmædelige Sag 
ihjel, da han lod gaa en hel Maaned uden at svare. Han 
vil jo nok give det Udseende af, at han ikke har læst min 
Artikel, før han kom hjem fra England, men jeg kan oplyse, 
at Artiklen blev sendt ham derover. Dette er jo kun en Bi- 
ting, men det kan dog, sammen med andre Exempler, som 
jeg nedenfor skal nævne, tjene som Bevis for, at kloge Folk 
kunne være saa urimelig dumme. 

Saa kom da endelig Svaret med al den Galde og Gift, 
Hr. B. har kunnet opspare i en Maaned, og — hvad der er 
meget værre — med al den uvedkommende Snak, der vel kun 
skal forplumre Sagen, og naturligvis med de vel kjendte Klynk 
om Miskjendelse, Forfølgelse, Had. Mærkeligt, at denne umandige, 
modbydelige Taktik, dette: at ville opnaa Noget ved at vække 

Medynk, ikke forlængst har gjort Dr. B. til en absolut komisk 
Person som Polemiker, i Stedet for til en tragikomisk. 

Det er nødvendigt at fjerne al den overflødige Emballage, 
hvori Dr. B. har indsvøbt Sagens Kærnepunkter. (Han har talt 
mine Linier og er vred over, at der er halvfemte Hundrede. 
Jeg fik et Brev idag sammen med hans udklippede Svar, og 
deri oplystes det, at dette er endnu længere, nemlig 476 Li- 
nier). Men under Udpakningen maa jeg have Lov til nu og 
da at desinficere Indpaknings-Materialet, hvor dette synes mig 
for skidenfærdigt, og hvor det ikke blot bestaaer af Skjælds- 
ord eller ganske tomme og værdiløse Insinuationer, der ene 
og alene fremsættes for at saare en Modstanders Pietetsfølelse. 
Den Slags Raahed vender jeg mig fra med den dybeste For- 
agt*) — Desuden veed man jo, at Dr. B. næsten altid be- 
nytter det Fif at karakterisere sine Modstandere som Idioter, Bag- 
vaskere, Slyngler o. Lign. Semper aliquid hæret , tænker han. 

Og saa kunne vi maaske tage fat paa Udpakningen. 
Hr. B. siger: „Det synes,**) som om en russisk Feuilletonist 
har fortalt nogle Anekdoter om H. C. Andersen, som han 
skal paastaa**) at have hørt af mig en Gang i Sommer. 
Det er i den Anledning, at Gand. Collin indrykker en Ar- 
tikel" o. s. v. Her trænges strax til lidt Desinfektion. Jeg er 
gaaet ganske aabent til Værks: jeg har aftrykt den navn- 
givne Russers egne Ord in extenso. Hvorfor saa ikke sige: 
„Russeren, Hr. Tichanoff, har fortalt nogle Anekdoter, som 
han paastaar at have hørt af mig?“ Nei! Skjøndt Dr. 
B. er nødt til senere at tilstaa, at han kjender Hr. Tichanoff, 
og at han selv er Udsprederen af Løgnehistorierne, saa kunde 
det dog maaske lykkes ham, om end kun for et Øieblik, at 
faae nogle Dumrianer til at se noget Fordægtigt i min Ad- 
færd. Han veed ogsaa af min Artikel, at jeg er bleven an- 
modet fra Rusland om at udtale mig, men dette fortier han 

*) Saadanne Steder har jeg ikke aftrykt, hvad Dr. B. formentlig maa 

være mig taknemlig for. 

**) Udhævet af mig. 

for „Politikeres Læsere, for at kunne give det Udseende af, 
at jeg af egen Drift har benyttet Leiligheden til at overfalde 
ham. Der er jo altid Nogle, som ikke have læst, hvad jeg 
skrev. 

Dr. B. erklærer, at en Forfatter intetsomhelst Ansvar 
har for, hvad der af Andre skrives om ham eller af Andre 
lægges ham i Munden. Det Første følger af sig selv, det 
Andet naturligvis kun, hvis det med Urette lægges ham i 
Munden. I modsat Tilfælde har han efter hæderlige Folks 
Mening et stort Ansvar, det moralske. Dr. B. synes at 
have glemt, at der existerer et saadant (endogsaa for „ Over- 
mennesker men det skal ikke lykkes ham at knibe ud fra 
dette ved at akcent uere, at Artiklen i Nov. Vremja ikke er 
undertegnet af ham selv. 

Hr. B. raser over min Beskyldning for, at han har be- 
nyttet sit Ophold i Udlandet til at sværte sin afdøde navn- 
kundige Landsmands Minde. Nuvel! Han tilstaaer, at han i 
et Selskab af literære Personer og i Tichanoffs Nærværelse 
har fortalt en Række Anekdoter om Andersen, og lidt efter 
begaaer han den Uforsigtighed at erklære, at Maaden, hvor- 
paa disse Anekdoter ere gjengivne, „er i det Hele nogenlunde 
korrekt/ og at de „i det Hele ere rigtig fortalte." Men han 
søger at undskylde sig med, at han ikke har fortalt selve 
Tichanoff disse Anekdoter, og at han overhovedet aldrig har 
talt alene med denne Mand. Hvor jammerligt at ville benytte 
en saadan Udflugt! Altsaa! Det er virkeligt Dr. B., der i Ud- 
landet har fortalt de Anekdoter om Andersen, som kun vare 
skikkede til at sværte Digteren, og — det skal ikke glemmes 
— han har gjort det netop paa et Tidspunkt, da Andersens 
Arbeider gjennem en ny og udmærket Oversættelse vare i 
Færd med at trænge ind i det russiske Folk som ingensinde før. 

Da Hr. B. holdt sit bekjendte Foredrag om National- 
følelse (mest bekjendt ved den lige saa pudsige som flove 
Historie om, at „le Danemarc s’efface") ytrede han bl. A.: 
„Intet dansk Navn kom til Udlandet, baaret af de Danskes 

enstemmige Anerkjendelse, det kom sværtet og plettet og 
klangløst . . .“ Den danske Forfatter har undertiden maattet 
sige til sig selv: „Ja, var der ikke mine kjære Landsmænd, 

kunde jeg endda naae frem." Jeg hørte dette Foredrag, og 
jeg væmmedes derved, fordi jeg forstod, at Dr. B. der — som 
næsten overalt — talte mest om sig selv og sit kjære Mar- 
tyrium, men kun uden at sige det rent ud. Men at den 
samme Mand, som mener, at „vi ere et dødsdømt Folk tt , 
fordi vi ikke holde vore betydelige Mænd i Ære og værne om 
deres Navne lige over for Udlandet, at denne samme Mand 
bidrager til Offenliggjørelse i Udlandets Presse af usande, ned- 
sættende og latterliggjørende Domme over en af Danmarks 
berømteste og høist skattede Digtere, det er frækt og oprø- 
rende. Lad gaa, at der Mand og Mand imellem her hjemme 
tales om Andersens smaa Særheder eller Barnagtigheder, men 
det skal ikke gaa upaatalt hen, at en Literærhistoriker, som. 
ialtfald efter eget og Venners Sigende, har et europæisk Re- 
nommé, misbruger dette til for Udlandet at bagvaske en af 
den danske Literaturs Stormænd. 

Jeg har erklæret Anekdoten om Andersens 70-Aars 
Fødselsdag for „Løgn fra Ende til anden", og jeg betænker 
mig ikke paa at gjentage denne Erklæring, uagtet Hr. B. med 
forloren Selvbevidsthed udsiger, at hvad han fortalte, var 
„selvfølgelig" (sic!) sandt. Jeg har citeret Andersens egne 
Dagbogsoptegnelser fra denne Dag, og disse afgive aldeles 
fyldestgjørende Beviser for, at Anekdoten, som den gjengives 
af Russeren, helt igjennem er Løgn, men Hr. B. har jo er- 
kjendt, at Gjengivelsen i det Hele er nogenlunde korrekt. . Jeg 
har Intet imod, at Dr. B. beraaber sig paa en anseet Skole- 
bestyrer, men han kunde dog gjerne have gjort det paa en 
mindre uforskammet Maade, medmindre han netop ved sin 
hovmestererende Tale har villet give vedkommende Skole- 
bestyrer en gyldig Grund til at forholde sig taus. 

Jeg fortænker ikke Dr. B. i, at han er ude af sig selv, 
fordi jeg benægter, at der har fundet en Samtale Sted mel- 

lem nam og Andersen om Præsterne, saaledes som den er 
fortalt i Anekdotesamlingen. Det maa jo være haardt nok 
saadan offenligt at høre sine Ord gjort til Usandhed. Tør 
Dr. B. give sit Æresord — nei det vil jeg give Afkald paa. 
Jeg vil hellere støtte mig paa mit Kjendskab til Andersen 
og med rolig Samvittighed fastholde min Paastand. Saa kan 
jo Enhver tro som han vil. 

Den kostelige Syltetøishistorie søger Dr. B. at komme 
helskindet fra ved nu — - men hvorfor først nu? — at give 
den et helt andet Tilsnit, end da han fortalte den i Udlandet. 
Han benægter, at han har blandet den Collinske Familie ind 
i denne Anekdote, og dette er klogt gjort, thi ellers vilde han 
ikke have kunnet undgaa Enkelthederne i et for ham meget 
ubehageligt Regnestykke. I den efter Dr. B.s Sigende „i det 
Hele rigtigt fortalte* russiske Gjengivelse kan Andersen nemlig 
i det Allerhøjeste have været 50 Aar, altsaa flere Aar yngre 
end Dr. B. nu er. Og dog forklares den Skurkestreg, der 
tillægges Andersen, som en Følge af „Gammelmands-Naivetet* *). 
Men dette gaaer ikke længere an; derfor ændres Hiele Beret- 
ningen og laves om til noget Uskyldigt. Alt det for Andersen 
Graverende fjernes, og den Collin’ske Familie, som i den 
første Beretning figurerede som Hovedpersoner, ombyttes 
med en navnløs Familie. Dr. B. kunde være kommet meget 
nemmere fra det Hele ved kort og godt at sige: Ja, jeg ind- 
rømmer, at Hr. Collins Forklaring er den eneste rigtige, og 

*) Mon Dr. B. vilde synes om, at man udlagde hans egen Færd som 
en Følge af „Gammelmands-Naivetet* ? Sikkert ikke, thi det gælder 
øiensynligt for ham at bevare Ungdomsskinnet. Derfor lader han 
sig interviewe af farveblinde Englændere, som forvexle hans graa 
Haar med sorte (hvis han da ikke sværter sit Haar, inden Inter- 
vieweren kommer), og saa er han naiv nok til at lade saadanne 
barnagtige Meddelelser tilflyde „Politiken* sammen med alle de 
andre Notitser, som Bladet i den sidste Tid har indeholdt til hans 
Forherligelse, for at det danske Publikum rigtigt skulde vænnes til 
at se, hvor stor og berømt han er, og hvor skammeligt det derfor 
er af mig at behandle ham saaledes, som jeg har gjort. Ja, ja, der 
er dog noget Barnligt i denne Tillid til Folks Dumhed. 

at jeg har baaret mig hæsligt ad ved at fremstille Andersen 
i Udlandets Øine som en Slyngel. I Forbigaaende blot den 
lille Bemærkning, at naar Hr. B. troer at finde en Støtte for 
sin Fremstilling i et Citat, hentet fra min Faders Bog, om at 
Andersen en Dag ikke turde drikke Salep hos os, fordi den 
var tillavet af Kokkepigen, som jo „kunde have taget feil af 
hvidt Sukker og Arsenik", saa viser dette, i hvilken Grad 
Dr. B.s ellers saa klare Hoved har ladet sig forvirre af hans 
ubændige Raseri. Citatet viser jo' kun, hvad jeg selv har 
fremhævet, at Andersens Ængstelighed undertiden kunde grændse 
til momentan Sindssyge. 

Maaske med Undtagelse af det om Dr. B.s fremrykkede 
Alder, er der Intet, der har ærgret ham mere end min Be- 
mærkning om hans anmassende Optræden i Selskabslivet, især 
i „Damekredse". Han glemmer i sin Opbrusen at anføre det, 
der berettigede mig til at fremkomme med denne Oplysning, 
nemlig den Omstændighed, at han selv havde rettet den 
samme Beskyldning mod Andersen. Det var derfor jeg tog 
mig den Frihed at give ham det lille velfortjente Nakkedrag, 
og jeg har intet Øieblik fortrudt det, saa meget mindre som 
jeg fra forskjellige Sider, ogsaa fra Mennesker, der høre til 
hans Omgangskreds, har faaet Udtalelser, som til Overflod, 
men aldeles afgjørende, bekræfte Sandheden af dette Bidrag 
til hans Karakteristik. — At Dr. B. i Anledning af dette lille 
Punkt vælter sig truende ind over „Nationaltidende", skal jeg 
naturligvis ikke opholde mig ved, men for mig er det umaade- 
ligt komisk at se denne Mand optræde som Censor morum. 

Maaden, hvorpaa Dr. B. imødegaaer min Berigtigelse af 
den lille Historie om Seddelen med „Jeg er skindød", er ret 
karakteristisk. For ikke at blive for vidtløftig, vil jeg anmode 
dem af „Politiken“s Læsere, der bryde sig om at komme til 
Klarhed, at læse min Artikel af 4. Novbr. De ville da se, 
med hvor liden Ret Dr. B. ogsaa her hentyder til et Citat af 
min Faders Bog om Andersen og siger: „Som man seer, jeg 
har kun citeret den Collinske Families egne Erklæringer". Af 

al den lange Snak, Dr. B. lader Andersen skrive paa Kar- 
tonen, findes ikke et Ord i min Faders Beretning; der findes 
derimod kun de Ord, som jeg i min Artikel har lagt Andersen 
i Munden, og som han i 1861 fortalte mig under megen Latter 
som et Træk fra hans „pure Ungdom 

Saa er der kun tilbage et Par Ord om Dr. B.s Erklæring 
om, at han aldrig har udtalt, at han ikke følte Sympathi for 
Andersens Karakter. Hr. Tichanoff skriver: „Efter Hr. Bran- 
des’ Ord udmærkede Andersen sig ikke ved nogen særlig 
sympathisk Karakter." Naar man seer hen til den hadefulde 
Karakteristik, som Dr. B. gjennem sine usande Anekdoter har 
givet Udlandet af Andersen, er det jo i høieste Grad sand- 
synligt, at han har brugt disse Udtryk, som han naturligvis 
nu har glemt. Forøvrigt maa dette blive en Sag mellem Dr. 
B. og Hr. Tichanoff. 

Blot et lille Kuriosum. Hr. B. er saa bedrøvet over de 
anonyme Breve, hvori han skældes ud for en Slyngel, en 
Løgner, en Tyveknægt o. s. v. Herregud! er det Noget at 
tage sig saa nær! Kan det trøste ham, saa skal jeg meddele, 
at jeg fra en af hans Tilhængere (et anonymt Svin) idag fik 
et Truselsbrev af en saadan Natur, at Indholdet umuligt kan 
gjengives paa Tryk. Mig morede det kun, især dette, at 
Svinet ikke har havt Mod til at sende mig det, før han havde 
læst sin Mesters hævnfnysende Svar i „Politiken". 

Der er jo nok Et og Andet, jeg kunde have Lyst at til- 
føie, saaledes en Berigtigelse af Udtalelserne om Andersens 
Afsky for Børn, men jeg kan ikke vente, at Redaktionen vil 
indrømme mig mere Plads idag end den, jeg allerede har lagt 
Beslag paa. Det kunde jo hænde, at Hr. B. og jeg tørnede 
sammen endnu engang, og saa skal det være mig en Fornøi- 
else at optage Debatten om dette Punkt. 

Ja, saa maa jeg vel slutte for denne Gang, og jeg vil da 
slutte med den Indrømmelse, at jeg maaske i mit første An- 
greb tog lidt for haardt paa Hr. B. Jeg troer nemlig ikke, 
at han af Ondsindethed ledes til at begaa den Slags Hand- 

linger, som jeg har paatalt, men at han snarere drives dertil 
af en medfødt og i Livet stærkt udviklet Trang til at gjøre 
sig interessant, navnlig i „Damekredse" og især paa Andres 
Bekostning. Men Enhver, der kjender Dr. B., maa — hvis 
han vil være ærlig — indrømme, at Doktoren ikke er særligt 
nøieregnende i Henseende til Paalidelighed og Diskretion, hvor 
det gælder Andres Rygte. Min Indrømmelse gælder imidlertid 
kun min første Artikel. Efter at min Modstander har for- 
løbet sig saa grundigt som nu sidst i „Politiken", maa der 
være „frit Slag". Men det er sørgeligt, at en Mand med saa 
betydelige Evner og saa overlegen literær Dannelse som Dr. 
B. synker saa langt ned, at han nu næsten ikke kan tages 
au sérieux i en Bladpolemik. Hans naragtige Forfængelighed, 
hans klynkende Arrigskab og hans hensynsløse Upaalidelighed 
ere saa hyppigt og saa grundigt konstaterede Egenskaber, at 
man nu kun smiler ad dem. 

p. t. Lerchenborg, den 5. December 1895. 

Jonas Gollin. 

P. S. — Hr. Redaktør! Tør jeg bede Dem sige mig, om 
der er noget Ondt i at samle paa Manuskripter. Jeg forstaaer 
nemlig ikke, hvorfor Dr. B., efter at han har skreget sig hæs 
paa Skældsord som „Vandrotte", „Skidtmads" o. s. v. til 
Slutning samler hele sin dirrende Harme i et næppe hørligt 
„manuskriptsamlende Literatus* 4 . Jeg har aldrig givet mig ud 
for at være Literatus, har aldrig ønsket at være det, saa det 
Ord tager jeg mig ikke nær. Men Manuskriptsamler har jeg 
været i adskillige Aar uden at føle min Samvittighed betynget 
derved. — Det falder mig ind: Skulde Dr. Brandes ville gjøre 
Reklame for den Collinske Manuskriptsamling? Det manglede 
bare, at jeg skulde ende med en Tak til ham!*) J. C. 


*) (Senere tilføiet:) Det vil sikkert glæde Dr. B. at erfare, at Tilstrøm- 
ningen af Manuskripter til min Samling har været særlig rigelig, 
efterat hans Artikel stod i „Politiken*. 

Med foranstaaende Artikel kan Avisfeiden mellem Dr. 
Georg Brandes og mig formentlig betragtes som afsluttet. Jeg 
lægger ikke Skjul paa, at det vilde have været mig kjært, om 
min Modstander havde forløbet sig endnu en Gang ved at svare 
paa mit sidste Angreb, thi jeg vilde da have faaet Leilighed 
til at forelægge det samme Publikum, der hidtil med Inter- 
esse har fulgt mine Artikler i „Nationaltidende", min Berig- 
tigelse af nogle enkelte Punkter, der findes i den russiske 
Beretning, men som jeg af Hensyn til Pladsen mente at burde 
opsætte, indtil jeg næste Gang stødte sammen med Dr. B. 
Nu synes det imidlertid, at han vil trække sig ud af Kampen 
og søge Hvile paa de Laurbær, han vandt i det af ham selv 
fremkaldte Ordskifte med Hr. Skolebestyrer Krohn. \>et bliver 
et haardt Leie! 

Jeg vil da indskrænke mig til et Hovedpunkt. 

Det vil erindres, at H. C. Andersen — i den russiske 
Gjengivelse af Dr. B.s Anekdoter — fremstilledes som en 
Mand, der „ikke blot ikke holdt af, men endog næsten 
afskyede sine smaa Læsere". Disse Ord indeholde en 
styg Overdrivelse. Andersen havde en ganske ualmindelig 
Evne til at opfatte det Eiendommelige hos Børn, til at sætte 
sig ind i deres Tankegang, til at forstaa deres Glæder og 
Sorger, — kort sagt: en udviklet Sands for Børn. Jeg gad 
vide, om Nogen, der har læst hans Eventyr, for Alvor 
tør modsige dette. Men hvad man saadan i daglig Tale 
kalder „Børneven" var han ikke. At han lige over for 
Børnene i den Gollinske Familie var kjærlig og deltagende, 

bygger jeg Intet paa; det skriver jeg kun paa Familienavnets 
Regning. Men Børn have, som bekjendt, et fint Instinkt for 
hvem der holder af dem, og jeg har aldrig seet Børn, som 
frygtede ham eller trak sig tilbage, naar han indlod sig med 
dem. Men visse Børn afskyede han. Det var de hvidklædte 
Smaapiger, der vare dresserede til at stiø Blomster for ham 
eller til at bekrandse ham. Jeg har selv mere end een Gang 
hørt ham rase mod saadanne dresserede Dukker og hele det 
Komediespil, der — især i Udlandet — opførtes med dem. 

Nu vil Dr. B. søge Bevis for sin Paastand om Ander- 
sens Animositet mod Børn deri, at han blev opbragt over, 
at der paa et af Udkastene til hans Statue var anbragt nogle 
Børn paa hans Knæ. [Dr. B. kunde godt have tilføiet, at der paa 
næsten alle Udkastene var anbragt et eller flere Børn, hvilket 
var i Overensstemmelse med Monument-Komiteens Forlan- 
gende]. Det er rigtigt, at Andersen blev ærgerlig derover 
og udtalte sig ivrigt derimod. Om han holdt den lille Tale, 
som Dr. B. lægger ham i Munden, til Billedhugger Saabye 
selv, veed jeg ikke, og jeg betvivler det meget. Men det maa 
i hvert Fald erindres, at Begivenheden fandt Sted kort før 
hans Død, paa en Tid, da han var i høi Grad lidende, baade 
legemligt og sjæleligt, og da hans Nervøsitet havde antaget saa- 
danne Dimensioner, at han ofte var ganske ude af Stand til 
at beherske en øieblikkelig Misstemning. Ligger det ikke nær 
at antage, at han, ved at se sig — som han kaldte det — 
overkravlet af Børn, kunde faae et ubehageligt Minde om de 
hvidklædte Piger, og at han da i sin Irritation har givet sin 
Uvillie tilkjende i lidt stærke Udtryk. Men en saadan For- 
klaring griber Dr. B. ikke til. Han foretrækker at fremstille 
Andersen som Børnehader og derved føie et nyt Led til Kjæ- 
den af de uelskværdige Egenskaber, han til Efterretning for 
Udlandet har tillagt Eventyrdigteren. 

Den pathetiske Frase, der afslutter den russiske Gjen- 
gi velse af den omhandlede Anekdote, er temmelig vrøvlagtig. 
Den lyder saaledes: . . . „men Børnene, som stadigt læse 

hans Eventyr og elske ham saa høit, vide endnu ikke, at 
Forfatteren ikke holdt af dem. Lad dem saa længe som mu- 
ligt forblive i Uvidenhed derom. Tal ikke til dem om, hvad 
Hr. Brandes fortalte mig“. Hvad mener Hr. Tichanoff med 
dette? Han kunde jo bare have tiet stille. Det Samme 
skulde Hr. Brandes vist have gjort. 


Efterat Foranstaaende var skrevet, modtog jeg et Brev fra 
Billedhugger, Prof. Saabye, af hvilket jeg med hans Tilladelse 
skal aftrykke nedenstaaende Brudstykke. Men først vil jeg 
dog bede Læseren at efterse Slutningen af min første Artikel, 
der indeholder Dr. B.s Beretning om det Passerede. 

Prof. Saabye skriver: . . . „Jeg skal med Glæde berette 
Dem hvad jeg kan huske fra Besøget hos Andersen før jeg 
skulde gjøre Forar be idet til hans Statue. Først maa jeg 
forudskikke, at jeg aldrig har talt med Brandes om denne 
Sag, og at jeg neppe har seet ham i Selskab mer end 3 
Gange og ikke talt 10 Ord med ham. 

Ligeledes maa jeg bringe i Erindring, at jeg aldrig har 
gjort noget Udkast til Statuen af Andersen med 2 Børn, og 
endnu mindre vilde jeg have sat dem paa hans Knæ. Nei, 
jeg anbragte eet Barn og ikke paa hans Knæ. Hvor rasende 
han blev, da han saae mit Udkast, veed jeg ikke, thi jeg var 
ikke tilstede og har aldrig hørt noget Paalideligt derom. Hele 
den Udtalelse til mig, som Hr. Brandes har meddelt i sin 
Beretning om at forandre mit Udkast, tage Børnene bort og 
sætte Voxne i Stedet, samt min Indrømmelse af, at dette 
vilde være Taabelighed: er fuldstændig grebet ud af 
Luften. 

At jeg ikke fulgte mit Udkast, men fjernede Barnet i 
Forarbeidet, var ikke Andersens Skyld, men en Følge af min 
egen rolige Overveielse af Sagen. Comiteen ønskede Barnet 
med, og jeg paadrog mig strax Udelukkelse af Concurrencen 

ved Fjernelsen af Barnet, og først senere fik Gomiteen et 
andet Syn paa Sagen*. — 

Det eneste Rigtige i Dr. B.s Beretning er, ifølge Prof. 
Saabyes Brev, at Andersen til ham erklærede — en Dag, 
da Saabye besøgte ham — at hans Eventyr vare skrevne for 
Voxne, ikke for Børn. „Den Dag* — skriver Saabye — 
„var Andersen ganske gul i Ansigtet, han saae meget an- 
grebet ud, talte næsten uafladelig og var en Afmagt nær*. 

I Fødselsdags-Anekdoten var der ogsaa Et, der var 
rigtigt, nemlig den halve Flaske Champagne. Monument- 
Anekdoten danner et ypperligt Pendant til den. Nu skal 
det være morsomt at se, om Dr. B. vil søge at faae en anden 
„anseet Skolebestyrer" til at gaa i Kaution for den sidste 
Røverhistorie, og skulde han saa, ligesom sidst, dementere 
den Paaberaabtes Udsagn, saa vil han med Rette kunne gjøre 
Krav paa den af ham saa længe eftertragtede Medynk. 


Digitized by 


Google 




Digitized by 


Google 






Cfaylord 

GAYIAMOUNT® 
PAMPHLET BINDER 

Syracuse, N.Y. 
Stockton, Calit. 



Digitized by L^ooQle 



Digitized by L^ooQle 







